Хэгъэгухэм я Композиторхэм я зэхыхьэ
Налшык дэт Къэрал концерт гъэлъэгъуапIэм иджыблагъэ щекIуэкIащ «Музыка соседей — музыка друзей» фIэщыгъэм щIэта фестиваль гъэщIэгъуэн.
Къэбэрдей-Балъкъэрымрэ Осетие Ищхъэрэ — Аланиемрэ щэнхабзэ IуэхухэмкIэ зэрызэдэлэжьам щыщу ирагъэкIуэкIа фестивалыр зи жэрдэмыр Осетие Ищхъэрэ — Аланиемрэ и Къэрал филармонием и унафэщI, а республикэм и Композиторхэм я зэгухьэныгъэм и тхьэмадэ, Урысейм гъуазджэхэмкIэ щIыхь зиIэ и лэжьакIуэ, Урысей Федерацэмрэ Осетие Ищхъэрэ — Аланиемрэ я Къэрал саугъэтхэм я лауреат Макоев Ацамазщ.
Зэхыхьэ дахэр къыщызэIуахым, КъБР-м щэнхабзэмкIэ и министр Къумахуэ Мухьэдин, Осетие Ищхъэрэм щэнхабзэмкIэ и министр Мильдзихов Руслан сымэ къэпсэлъащ. Абыхэм къыхагъэщащ лъэпкъхэм яку дэлъ зэпыщIэныгъэр гъэбыдэнымкIэ мы Iуэхум мыхьэнэшхуэ зэриIэр.
— Ди хэгъэгухэм я композиторхэр зэхуэзэу куэд щIауэ я зэфIэкI еплъыжатэкъым. Экономикэм дызригъэува щытыкIэ гугъум и зэранкIэ симфоние оркестрхэр епшэжьэну тыншкъым, ауэ щыхъукIи, ахэращ лъэпкъ композиторхэм я зэфIэкIыр къэзыгъэлъагъуэри ипэкIэ зыгъэкIуатэри, — жиIащ Макоев Ацамаз.
Фестивалыр Налшык щаублащ, къыкIэлъыкIуэнухэр Мейкъуапэ, Мэхъэчкъалэ, Ставрополь, Нэзрэн, Грознэм щрагъэкIуэкIыну я мурадщ. Фестивалым и кIэух Iыхьэр щэкIуэгъуэм и 14-м Владикавказ щекIуэкIащ. Абы хэтащ Урысейм и Композиторхэм я зэгухьэныгъэм и лIыкIуэхэмрэ Кавказ Ищхъэрэм и композиторхэмрэ.
Щомахуэ Залинэ.
